D ô v o d o v á   s p r á v a

I. Všeobecná časť

Úvod
V sústave nepriamych daní, ktoré sú svojou podstatou spotrebného charakteru, daň z pridanej hodnoty, ako univerzálny typ dane z konečnej spotreby, nemôže dostatočným spôsobom postihnúť zdanenie vybraných skupín výrobkov. Túto funkciu plnia spotrebné dane, z ktorých výnos predstavuje nezanedbateľný, relatívne stabilný príjem štátneho rozpočtu závislý od konečnej spotreby vybraných skupín výrobkov, ktorá je nepriamo regulovaná aj výškou daňového zaťaženia.
Na rozdiel od dane z pridanej hodnoty, ktorá je tzv. viacstupňovou daňou, keďže sa uplatňuje na každom stupni v procese výroby a obehu, je spotrebná daň jednostupňovou daňou. Vyberá sa na jednom stupni, a to v zásade pri uvedení vybraného výrobku do daňového voľného obehu, t. j. od výrobcu – prevádzkovateľa daňového skladu, alebo pri jeho dovoze na daňové územie. Uvedeným mechanizmom sa zabezpečuje zníženie rizika možných daňových únikov tým, že vyrobený alebo dovezený predmet dane pri pohybe od výrobcu k  spotrebiteľovi je zdanený, nakoľko neexistujú žiadne objektívne dôvody, aby sa rizikový predmet dane „pohyboval“ nezdanený.
Predmet dane sa stáva zdaniteľným už v čase výroby, pričom sa uplatňuje princíp cieľa, čo v praxi znamená, že daňová povinnosť vzniká pri uvoľnení predmetu spotrebnej dane pre konečnú spotrebu v krajine, kde ku konečnej spotrebe dochádza s výnimkou nákupu predmetov spotrebnej dane fyzickými osobami na súkromné účely, kde je zachovaný princíp pôvodu.

Zhodnotenie súčasného stavu
Vstupom Slovenskej republiky do Európskej únie nadobudol účinnosť zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z., v znení neskorších predpisov (ďalej len „zákon č. 105/2004  Z. z.). Zákonom č. 105/2004 Z. z.  sa dosiahla úplná zlučiteľnosti s právom Európskych spoločenstiev v oblasti držby, prepravy a kontroly tovarov podliehajúcich spotrebným daniam, štruktúry a sadzieb dane. Vytvoril sa uzavretý a relatívne ľahko kontrolovateľný systém v oblasti výroby a obehu liehu, čím sa výraznou mierou sprehľadnili materiálové toky pri pohybe liehu od jeho výroby, dovozu a distribúcie až po jeho konečnú spotrebu, a je tak možné v maximálnej miere minimalizovať a zamedziť nelegálne aktivity v oblasti trhu s liehom a liehovinami.  
Platný zákon o spotrebnej dani z liehu je založený 
- na existencii daňových skladov, ktorými sa môžu stať podniky na výrobu liehu a sklady liehu za podmienok ustanovených zákonom, 
- na existencii užívateľských podnikov, ktoré sú v rámci podnikania oprávnené používať lieh oslobodený od spotrebnej dane,
- na existencii oprávnených príjemcov, ktorí v rámci podnikania môžu prijímať lieh v pozastavení dane z iných členských štátov, 
- na monitorovaní pohybu liehu a liehovín, 
- na systéme finančných zábezpek vo výške spotrebnej dane pripadajúcej na množstvo liehu uvedeného do daňového voľného obehu za stanovené obdobie alebo prepravovaného v pozastavení dane.

Dôvody vypracovania návrhu nového zákona
Hlavným dôvodom, ktorý viedol k vypracovaniu návrhu zákona, ktorým sa mení a dopĺňa zákon č. 105/2004 Z. z. bola potreba upresnenia niektorých ustanovení zákona vzhľadom na poznatky z uplatňovania zákona v praxi, najmä:
-	upresnenie definícií týkajúcich sa podmienok oslobodenia od spotrebnej dane z liehu,
-	upresnenie definície užívateľského podniku,
-	upravenie používania aróm oslobodených od spotrebnej dane z liehu,

-	upresnenie definícií vzniku daňovej povinnosti,
-	upresnenie podmienok pre prevádzkovateľov liehovarníckych závodov na pestovateľské pálenie ovocia,
-	rozšírenie daňových skladov o nové typy daňových skladov, v ktorých možno v pozastavení dane lieh, prijímať, skladovať a odosielať a o sklad liehu, v ktorom sa lieh používa na výrobu aróm, macerátov alebo extraktov,
-	 doplnenie povinnosti zaslať kópiu prvého dielu sprievodného dokumentu správcovi dane odosielateľa (dodávateľa) pred začatím prepravy,
-	upresnenie definície oprávneného príjemcu,
-	zavedenie povolení na predaj spotrebiteľského balenia liehu v daňovom voľnom obehu,
-	úprava definícií a výšky pokút.

Vyhlásenie o súlade 

Návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.

Doložka finančných, ekonomických, environmentálnych vplyvov a vplyvov na zamestnanosť

1.Odhad dopadov na verejné financie

Návrh zákona, ktorým sa mení a dopĺňa zákon č.105/2004 Z .z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov (ďalej len „návrh zákona“) nebude mať dopad na verejné financie.

2. Odhad dopadov na obyvateľov, hospodárenie podnikateľskej sféry a iných právnických osôb

Návrh zákona nebude mať dopad na príjmovú a výdavkovú časť štátneho rozpočtu, na podnikateľskú sféru a iné právnické osoby. 

3. Odhad dopadov na životné prostredie  

Návrh zákona nebude mať dopad na životné prostredie.

4. Odhad dopadov na zamestnanosť 

Návrh zákona nebude mať dopad na zamestnanosť.

DOLOŽKA ZLUČITEĽNOSTI
k návrhu zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov 
 s právom Európskych spoločenstiev a právom Európskej únie

1.  Predkladateľ zákona: 
Ministerstvo financií Slovenskej republiky.

2.	Názov návrhu zákona: 
Návrh zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov.

3. 	Problematika návrhu zákona : 
b)	je upravená v práve Európskych spoločenstiev:
Primárnom :
•	v čl. 90 až 93 Zmluvy o založení ES v platnom znení,
Sekundárnom:
•	v smernici Rady č. 92/12/EHS z 25. februára 1992 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov v platnom znení ( Ú.v. ES L 076 z 23.03.1992),
•	v smernici Rady č. 92/83/EHS  z 19. októbra 1992 o zosúladení štruktúr spotrebných daní pre etanol a alkoholické nápoje v platnom znení ( Ú.v. ES  L 316 z 31.12. 1992),
•	v smernici Rady č. 92/84/EHS z 19. októbra 1992 o aproximácii  sadzieb spotrebnej dane na alkohol a alkoholické nápoje v platnom znení ( Ú.v. ES L 316 z 31.10.1992),
•	v smernici Rady 69/169/EHS z 28. mája 1969 o harmonizácii ustanovení zákonov, iných právnych predpisov a správnych  opatrení týkajúcich sa oslobodenia od dane z obratu a od spotrebnej dane pre dovoz v  medzinárodnom cestovnom ruchu v platnom znení (Ú.v. ES L 133 z 04.06.1969 ),
•	v nariadení Rady (EHS) č. 918/83 z 28. marca 1983 ustanovujúcom systém spoločenstva pre oslobodenie od cla v platnom znení (Ú. v. ES L 105, 23.04.1983),
•	v nariadení Rady (ES) č. 2073/2004 zo 16. novembra 2004 o správnej spolupráci v oblasti spotrebných daní (Ú. v. EÚ L 359, 04.12.2004),
•	v nariadení Komisie (ES) č. 3199/93 z 22. novembra 1993 o vzájomnom uznávaní postupov úplného denaturovania etanolu na účely výnimky zo spotrebnej dane  v platnom znení (Ú. v. ES L 288, 23.11.1993),
•	v nariadení Komisie (ES) č. 1291/2000 z 9. júna 2000, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky v platnom znení (Ú. v. ES L 152, 24.06.2000).

c)	nie je upravená v práve Európskej únie.

d)	je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev:

•	v rozhodnutí Súdneho dvora Európskych spoločenstiev vo veci C - 147/2001 , Weber's Wine World Handels-GmbH, Ernestine Rathgeber, Karl Schlosser, Beta-Leasing GmbH v. Abgabenberufungskommission Wien,  rok  2003, Zb.roz. ESD (I- 11365 ),
•	v rozhodnutí Súdneho dvora Európskych spoločenstiev vo veci C – 395/2000, Distillerie Fratelli Cipriani SpA v. Ministero delle Finanze, rok 2002, Zb.roz. ESD (I- 11877),
•	v rozhodnutí Súdneho dvora Európskych spoločenstiev vo veci C – 475/2001, Európska komisia v. Grécka republika, rok 2004, Zb.roz. ESD (I- 08923),
•	v rozhodnutí Súdneho dvora Európskych spoločenstiev vo veci C – 325/99, Van de Water v. Staatssecretaris van Financiën,  rok  2001, Zb.roz. ESD (I- 02729).

4.	Záväzky Slovenskej republiky vo vzťahu k Európskym spoločenstvám a Európskej únii:

a) 	 Z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre SR žiadne záväzky.
b) 	 Podľa Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nepožiadala SR o žiadne prechodné obdobie.
c)	  Bezpredmetné. 
d)	  Proti SR nebolo začaté konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
e)	  Do zákona č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov boli úplne prebraté smernice 92/12/ES a 69/169/EHS.
Do zákona č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov v znení neskorších predpisov boli úplne prebraté smernice 92/83EHS a 92/84/EHS.
5.  Stupeň zlučiteľnosti návrhu zákona s právom Európskych spoločenstiev a právom Európskej únie:
- úplný .
6.  Gestor (spolupracujúce rezorty):
Ministerstvo financií Slovenskej republiky.